477/2023

Útdráttur

Staðfest var ákvörðun ríkissaksóknar um að verða við beiðni um afhendingu X til

Póllands á grundvelli evrópskrar handtökuskipunar.

Úrskurður Landsréttar

Landsréttardómararnir A-kvk-nf E-kvk-nf, Á-kk-nf H-kk-nf og J-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 23. júní 2023, sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 23. júní 2023 í málinu nr. R- [...]/2023 þar sem staðfest var ákvörðun sóknaraðila frá 1. júní 2023 um að verða við beiðni um afhendingu varnaraðila til Póllands á grundvelli evrópskrar handtökuskipunar sem gefin var út 26. febrúar 2019. Kæruheimild er í 3. mgr. 15. gr. laga nr. 51/2016 um handtöku og afhendingu manna til og frá Íslandi vegna refsiverða verknaða á grundvelli handtökuskipunar.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi. Þá krefst hann þóknunar til handa skipuðum verjanda sínum fyrir Landsrétti.

Niðurstaða

4

Varnaraðili byggir meðal annars á því að líta verði til þess langa tíma sem leið frá því að sóknaraðila barst handtökuskipun á hendur varnaraðila og til þess er sóknaraðili tók ákvörðun um afhendingu varnaraðila til Póllands. Sóknaraðili hefur gefið þær skýringar að málið hafi dregist hjá embættinu meðal annars vegna heimsfaraldurs kórónuveirunnar og uppsöfnunar mála í kjölfar hans svo og mistaka lögreglu í kjölfar gildistöku laga nr. 51/2016 að því er varðar evrópskar handtökuskipanir.

5

Eins og rakið er í hinum kærða úrskurði þykir ekki leika á því vafi að ákvörðun sóknaraðila frá 1. júní 2023 uppfyllir bæði form- og efnisskilyrði laga nr. 51/2016. Af ákvæðum þeirra laga sem og af lögskýringargögnum verður ráðið að miða skuli við að evrópsk handtökuskipun haldi gildi sínu meðan hún hefur ekki verið afturkölluð.

6

Í ljósi framangreinds og þess að evrópska handtökuskipunin á hendur varnaraðila hefur ekki verið afturkölluð, er ekki hægt að fallast á með varnaraðila að sá tími sem er liðinn síðan beiðni pólskra yfirvalda um afhendingu varnaraðila var lögð fram, leiði til þess að hafna skuli beiðni sóknaraðila.

7

Það athugist að í hinum kærða úrskurði er í umfjöllun um að ekkert liggi fyrir um að upplýsingar í handtökuskipuninni um birtingu fyrirkalls séu augljóslega rangar, er vísað til 3. mgr. 22. gr. laga nr. 51/2016 sem er að finna í kafla um málsmeðferð vegna norrænnar handtökuskipunar. Samhljóða ákvæði í 3. mgr. 15. gr. laganna sem er í kafla um málsmeðferð vegna evrópskrar handtökuskipunar á hér við og leiðir til sömu niðurstöðu. Að framangreindu gættu en að öðru leyti með vísan til forsendna hins kærða úrskurðar verður hann staðfestur.

8

Samkvæmt 1. mgr. 38. gr. laga nr. 88/2008 um meðferð sakamála, sbr. 2. gr. laga nr. 51/2016, greiðist úr ríkissjóði þóknun skipaðs verjanda varnaraðila fyrir Landsrétti sem ákveðin verður að meðtöldum virðisaukaskatti eins og i úrskurðarorði greinir.

Úrskurðarorð :

Hinn kærði úrskurður er staðfestur.

Þóknun skipaðs verjanda varnaraðila fyrir Landsrétti, S-kk-ef D-kk-ef lögmanns, 150.660 krónur, greiðist úr ríkissjóði.